ผู้สมัคร ส.ส ได้หมายเลขแล้ว ต่างทยอยออกจากอาคารกีฬาเวสน์ 2 ศูนย์เยาวชนกรุงเทพ (ไทย-ญี่ปุ่น) ดินแดง เพื่อไปหาเสียงในพื้นที่
การจับสลากเลือกหมายเลขผู้สมัครรับเลือกตั้งสมาชิกสภาผู้แทนราษฎร (ส.ส.) แบบแบ่งเขตทั้ง 30 เขต ใกล้เสร็จสิ้นแล้ว โดยผู้สมัครแต่ละเขต ทยอยจับสลากลำดับยื่นใบสมัครเป็นหมายเลขของผู้สมัคร ในเขตนั้นๆ หลังจากบางเขตได้ดำเนินการเสร็จเรียบร้อยแล้ว ผู้สมัคร ผู้ติดตามและกองเชียร์ ทยอยเดินทางออกจากอาคารกีฬาเวสน์ 2 ศูนย์เยาวชนกรุงเทพ (ไทย-ญี่ปุ่น) ดินแดง เพื่อกลับไปหาเสียงในเขตพื้นที่ของตนเอง         โดยในการหาเสียงของผู้สมัคร กกต. ได้ออกเอกสารข่าวเตือนพรรคการเมือง และผู้สมัครรับเลือกตั้ง ส.ส. รวมถึงบุคคลที่เกี่ยวข้องให้ระมัดระวังการจัดขบวนหรือกองเชียร์ ที่แสดงการสนับสนุน ให้กำลังใจผู้สมัครรับเลือกตั้งในวันรับสมัครเลือกตั้ง และขอให้ระมัดระวังอย่ากระทำการใดก่อน และหลังการรับสมัครเลือกตั้ง เพราะอาจเข้าข่ายข้อห้ามของพระราชบัญญัติประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร ที่ห้ามผู้สมัครกระทำการโฆษณาหาเสียงด้วยการจัดให้มีมหรสพ หรือการรื่นเริงต่าง ๆ และต้องหาเสียงในเขตพื้นที่ของตนเองเท่านั้น         อย่างไรก็ตาม การเปิดรับสมัคร ส.ส. แบบแบ่งเขตเลือกตั้ง กำหนดรับสมัครจนถึงวันที่ 8 กุมภาพันธ์นี้ ตั้งแต่เวลา 08.30-16.30 น. ผู้สมัครต้องจัดเตรียมเอกสารและหลักฐานการสมัครให้ครบถ้วนด้วย